TFEXโอ๋ขาใหญ่
สะดวกขึ้นทำบิ๊กล็อตพ.ย.นี้ วางประกันเงินดอลล์ยูโรได้
10 ส.ค. 2554

สะดวกขึ้นทำบิ๊กล็อตพ.ย.นี้ วางประกันเงินดอลล์ยูโรได้
TFEX เผยนักลงทุนต่างชาติลงทุนในอนุพันธ์แผ่วตามหุ้น เล็งอนุญาตให้รายใหญ่ซื้อขายบิ๊กล็อตวางหลักประกันเป็นเงินเหรียญสหรัฐและยูโร อำนวยความสะดวก
 




นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ขณะนี้นักลงทุนต่างชาติมีสัดส่วนการซื้อขายในตลาดอนุพันธ์เพียง 10% เท่านั้น เคยขึ้นไปสูงสุดถึง 30% แต่มาในระยะ 2 ปีหลังมานี้ได้ทยอยลดการลงทุนลงตามน้ำหนักการลงทุนในหุ้นที่ลดลง จากกรณีนักลงทุนต่างชาติระยะยาวได้หายไปจากตลาดหุ้นไทย ซึ่งโดยปกตินักลงทุนกลุ่มนี้เมื่อลงทุนในตลาดหุ้นไทยแล้วจะมีการลงทุนในอนุพันธ์ควบคู่ไปด้วย โดยจะมีการต่ออายุสัญญาอย่างต่อเนื่อง (โรลโอเวอร์) 
อย่างไรก็ตาม ทาง TFEX ได้มีการติดตามผู้ลงทุนกลุ่มนี้ด้วยการสอบถามความคิดเห็นของผู้ลงทุนสถาบันต่างประเทศผ่านทางโทรศัพท์ และบางครั้งได้รับฟังความเห็นผ่านทางโบรกเกอร์ในฐานะนายหน้าผู้ส่งคำสั่งซื้อขาย เมื่อได้รับข้อมูลจึงนำมาปรับปรุงเพื่ออำนวยความสะดวกการลงทุนให้กับผู้ลงทุนกลุ่มนี้ เช่น การอนุญาตให้ผู้ลงทุนสถาบันต่างชาติสามารถส่งคำสั่งซื้อขายรายการใหญ่ (บิ๊กล็อต) ใน TFEX ได้ ซึ่งคาดว่าจะเริ่มให้บริการในเดือน พ.ย.นี้ ขณะนี้อยู่ระหว่างการทดสอบระบบกับบริษัทสมาชิก 
รวมไปถึงการให้นักลงทุนต่างชาติสามารถวางเงินหลักประกันด้วยสกุลเงินต่างประเทศได้ ซึ่งในหลักการทางธนาคารแห่งประเทศไทย (ธปท.) ได้เห็นชอบแล้ว โดยอยู่ระหว่างขั้นตอนทำงานด้านเอกสาร ในเบื้องต้นจะอนุญาตให้วางเงินใน 2 สกุลหลัก คือ เงินเหรียญสหรัฐ และยูโร
“เรื่องการให้ส่งคำสั่งซื้อขายบิ๊กล็อตนี้ ความจริงทาง TFEX ตั้งใจจะให้ผู้ลงทุนสามารถส่งคำสั่งซื้อขายรูปแบบนี้ตั้งแต่เริ่มเปิดซื้อขาย TFEX แต่ในระยะแรกมูลค่าการซื้อขายไม่ได้สูง เกรงว่าจะส่งผลต่อราคาในกระดานได้ แต่ขณะนี้มูลค่าการซื้อขายมีสภาพคล่องเพียงพอแล้ว จึงเห็นว่าเป็นจังหวะเหมาะสมที่จะเปิดโอกาสให้นักลงทุนสามารถส่งคำสั่งซื้อขายแบบบิ๊กล็อตได้” นางเกศรา กล่าว
อย่างไรก็ตาม เรื่องดังกล่าวไม่ได้คาดหวังว่าจะเพิ่มจำนวนสัญญาซื้อขาย เป็นเพียงการเพิ่มความสะดวกในการลงทุนให้กับผู้ลงทุนมากกว่า 
สำหรับสัญญาการซื้อขายอ้างอิงดัชนีหุ้นในขณะนี้ปรับตัวลดลงบ้างถือเป็นเรื่องปกติ โดยจะคึกคักก็ต่อเมื่อภาวะตลาดหุ้นมีความผันผวน แต่เมื่อภาวะตลาดหุ้นมีแนวโน้มชัดเจนเช่นขณะนี้เป็นขาขึ้น ทำให้นักลงทุนหันไปให้ความสนใจการลงทุนในตลาดหุ้นมากกว่า 
อย่างไรก็ตาม เป้าหมายจำนวนสัญญาซื้อขายในตลาดอนุพันธ์ของ TFEX ในปีนี้ 1.5 หมื่นสัญญาต่อวัน คาดว่าน่าจะได้ตามเป้าหมาย เพราะขณะนี้ทำได้ใกล้เคียงเป้าหมายแล้ว
ปัจจุบันทั้งระบบมีบัญชีซื้อขายอนุพันธ์ 3.6 หมื่นบัญชี เพิ่มขึ้น 6,500 บัญชี จากสิ้นปีที่ผ่านมา